Hof gooi Dudu Myeni se aansoeke uit | Netwerk24
Deur Elvira Wood 02 Desember 2019 11:58
Dudu MyeniFoto: Argief
Dudu Myeni, voormalige voorsitter van die Suid-Afrikaanse Lugdiens (SAL), mag nie haar pleit verander in die hofsaak om haar as misdadige direkteur van die SAL te laat verklaar nie.
Sy mag ook nie al diegene wat gedurende haar ampstermyn as direkteure van die SAL gedien het, by haar saak insluit nie.
Regter Ronel Tolmay het Maandagoggend dié twee aansoeke van Myeni in die hooggeregshof in Pretoria van die hand gewys.
Tolmay het 'n breedvoerige verduideliking gegee vir hoekom sy dié uitspraak lewer.
Dit volg nadat Myeni in November 'n aansoek by die hof ingedien het waarin sy beweer haar vorige regsverteenwoordiger het nie haar instruksies behoorlik gevolg nie en het haar ook nie ingelig wat die implikasies van haar pleit is nie. Sy het gesê haar nuwe regsverteenwoordiger, Nqabayethu Buthelezi, het haar aangeraai om haar pleit te verander.
Die Organisasie teen Belastingmisbruik (Outa) en die SAL-vlieëniersvereniging, wat die saak teen haar gebring het, het egter geargumenteer dat dit onsin is.
Hulle het 'n beëdigde verklaring van George van Niekerk van ENSafrica, wat haar voorheen verteenwoordig het, as bewysstuk ingedien.
ENSafrica het reeds op 29 Januarie 2019 vir Myeni kennis gegee dat hulle haar nie meer gaan verteenwoordig nie.
Van Niekerk kon skriftelik bewys hoe hy óf male sonder tal probeer het om Myeni sover te kry om terugvoering te gee, óf ure lank met haar vergader het of oor die telefoon gepraat het om vir haar te verduidelik wat gedoen moet word.
Regter Tolmay sê gegewe Myeni nie "jou gemiddelde leke persoon" is soos wat sy in haar getuigskrifte voorgee nie, maar eerder 'n uiters ervare sakevrou is wat in die direksie van verskeie groot maatskappye dien, is dit "ondenkbaar" dat sy nie die implikasies van haar pleit kon verstaan nie.
Tolmay sê daarbenewens stel die wet dit duidelik dat 'n beskuldigde nie 'n pleit kan verander as dit 'n beduidende invloed op die saak gaan hê nie.
In Myeni se geval is dit juis wat sy wou doen.
Die regter het ook gesê net omdat 'n beskuldigde van regsverteenwoordiger verander, gee dit die persoon nie dan die geleentheid om ook sy of haar pleit te verander nie.
Myeni het reeds in Junie 2017 haar pleitstukke by die hof ingedien.
Wat betref die byvoeging van al die persone wat ooit saam met haar as direkteur van die SAL gedien het, sê Tolmay dat hoewel hulle as getuies in haar saak geroep mag word, is daar geen regverdigbare rede vir hoekom hulle nou by die saak gevoeg moet word nie.